示諸兒
作者：洪咨夔
朝代：宋

paragraphs: 徂徠古君子，涇渭何太明。
一姦衆稷契，詩作奇禍萌。
姦人擠之死，既死氣未平。
銳欲剖其棺，謂北走猶生。
妻子坐凍餒，不斷啼號聲。
富韓各分俸，買田活其嬰。
吾疏視彼詩，歷數羣公卿。
觸怒非一竦，舉朝眼瞠瞠。
所頼天子聖，不死五鼎烹。
斥歸天目下，石田力躬耕。
田少食指多，讀書饑鳶鳴。
此身不足憂，憂我身後惸。
富韓不常有，勉哉自玉成。
忍貧知好脩，道在困亦亨。